b'\n_START_ARTICLE_\nLaiko lygtis\n_START_PARAGRAPH_\nLaiko lygtis yra tikrojo ir vidutinio Saul\xc4\x97s laiko skirtumas: \xce\xb7 = t (tikr.) - t (vid.). Vidutinis Saul\xc4\x97s laikas slenka tolygiai. Ta\xc4\x8diau i\xc5\xa1 ties\xc5\xb3 Saul\xc4\x97 (kuria remiantis matuojamas tikrasis saulinis laikas) ekliptika juda netolygiai ir ji (ekliptika) yra pasvirusi \xc4\xaf dangaus pusiauj\xc4\x85 tam tikru kampu._NEWLINE_Jei laiko lygtis yra teigiama, tuomet tikrasis vidurdienis \xc4\xafvyksta prie\xc5\xa1 vidutin\xc4\xaf vidurdien\xc4\xaf, jei neigiama - po jo. Reikia atkreipti d\xc4\x97mes\xc4\xaf, kad kai kuriuose senesniuose vadov\xc4\x97liuose galima rasti kitok\xc4\xaf - "apverst\xc4\x85" - laiko lygties apibr\xc4\x97\xc5\xbeim\xc4\x85 (ten laiko lygtis lygi vidutinio ir tikrojo Saul\xc4\x97s laik\xc5\xb3 skirtumui)._NEWLINE_Per 1 metus laiko lygtis tik du kartus \xc4\xafgyja ekstremalias (did\xc5\xbeiausias) neigiamas vertes - vasario 12 d. (-14,3 min) ir liepos 27 d. (-6,4 min). Ir taip pat du kartus did\xc5\xbeiausias teigiamas vertes \xe2\x80\x93 gegu\xc5\xbe\xc4\x97s 15 d. (+3,8 min) ir lapkri\xc4\x8dio 3 d. (+16,4 min). Keturis kartus \xe2\x80\x93 baland\xc5\xbeio 16 d., bir\xc5\xbeelio 14 d., rugs\xc4\x97jo 2 d. ir gruod\xc5\xbeio 25 d. \xe2\x80\x93 yra lygi nuliui.\n_START_SECTION_\n\xc5\xbdem\xc4\x97s orbitos ekscentricitetas\n_START_PARAGRAPH_\nJei \xc5\xbdem\xc4\x97 skriet\xc5\xb3 aplink Saul\xc4\x99 tuo pat grei\xc4\x8diu (apskritimine orbita, statmena \xc5\xbdem\xc4\x97s sukimosi a\xc5\xa1iai), Saul\xc4\x97 kulminuot\xc5\xb3 kasdien\xc4\x85 tuo pat metu (jei neatsi\xc5\xbevelgsime \xc4\xaf menk\xc4\x85 \xc5\xbdem\xc4\x97s sukimosi apie savo a\xc5\xa1\xc4\xaf l\xc4\x97t\xc4\x97jim\xc4\x85). Ta\xc4\x8diau d\xc4\x97l nenulinio \xc5\xbdem\xc4\x97s orbitos ekscentriciteto Saul\xc4\x97 slenka \xc5\xbevaig\xc5\xbed\xc5\xbei\xc5\xb3 at\xc5\xbevilgiu grei\xc4\x8diau perihelyje (apie sausio 3 dien\xc4\x85) ir l\xc4\x97\xc4\x8diau afelyje po pusme\xc4\x8dio. Dienos ilgio skirtumas nuo vidutin\xc4\x97s dienos ilgio \xc5\xa1iuose ta\xc5\xa1kuose siekia apie 7,9 sekund\xc4\x97s. D\xc4\x97l kumuliatyvinio (besisumuojan\xc4\x8dio) poveikio laiko lygtyje turime sinusin\xc4\x99 komponent\xc4\x99, kurios amplitud\xc4\x97 7,66 minut\xc4\x97s ir periodas vieneri metai. Nulinius ta\xc5\xa1kus ji kerta perihelyje (sausio prad\xc5\xbeioje) ir afelyje (liepos prad\xc5\xbeioje).\n_START_SECTION_\nEkliptikos polinkis \xc4\xaf dangaus pusiauj\xc4\x85\n_START_PARAGRAPH_\nNet jei \xc5\xbdem\xc4\x97 skriet\xc5\xb3 apskritimine orbita aplink Saul\xc4\x99, d\xc4\x97l orbitos (ekliptikos) polinkio \xc4\xaf dangaus pusiauj\xc4\x85, gaunama dar viena sinusin\xc4\x97 laiko lygties komponent\xc4\x97 (vidutinis saulinis laikas matuojamas ne tikrosios Saul\xc4\x97s pad\xc4\x97timi, o jos projekcija \xc4\xaf dangaus pusiauj\xc4\x85). \xc5\xa0io jud\xc4\x97jimo projekcija yra maksimali saul\xc4\x97gr\xc4\xaf\xc5\xbe\xc5\xb3 ta\xc5\xa1kuose ir minimali lygiadieni\xc5\xb3 ta\xc5\xa1kuose. Tok\xc4\xaf efekt\xc4\x85 iliustruoja Saul\xc4\x97s \xc5\xa1e\xc5\xa1\xc4\x97lio slinkimo greitis. Net ties \xc5\xbdem\xc4\x97s pusiauju jis yra ma\xc5\xbeesnis lygiadieni\xc5\xb3 metu ir didesnis saul\xc4\x97gr\xc4\xaf\xc5\xbe\xc5\xb3 metu. Vien tik d\xc4\x97l \xc5\xa1io rei\xc5\xa1kinio saul\xc4\x97gr\xc4\xaf\xc5\xbe\xc5\xb3 metu paros trukm\xc4\x97 b\xc5\xabt\xc5\xb3 24 valandos ir 20,3 sekund\xc5\xbei\xc5\xb3, o lygiadieni\xc5\xb3 metu 20,3 sekund\xc5\xbei\xc5\xb3 ma\xc5\xbeiau nei 24 valandos. D\xc4\x97l \xc5\xa1ios komponent\xc4\x97s \xc4\xaftakos tur\xc4\x97sime pus\xc4\x97s met\xc5\xb3 periodo sinusoid\xc4\x99 su 9,87 minut\xc4\x97s amplitude. Nulinius ta\xc5\xa1kus \xc5\xa1i komponent\xc4\x97 kerta saul\xc4\x97gr\xc4\xaf\xc5\xbe\xc5\xb3 ir lygiadieni\xc5\xb3 momentais.'